GiliGold/VAD_KnessetCorpus huggingface dataset:
אופיר אקוניס: חברת הכנסת זוארץ, האם את רוצה להצביע במקום מישהו אחר מסיעת קדימה על המשך ההפקה של החדשות המקומיות שהוא דבר חברתי חשוב שאת בוודאי תומכת בו?
אופיר אקוניס: את לא חייבת.
אופיר אקוניס: את מצטרפת.
לאה ורון: את מצביעה במקום חבר הכנסת אלי אפללו.
אופיר אקוניס: מצוין, יפה.
אופיר אקוניס: ה צ ב ע ה בעד – 4 נגד – אין נמנעים – אין הצעת חוק התקשורת (המשך שידורי חדשות מקומיות בטלוויזיה)(תיקוני חקיקה)(הוראת שעה)(תיקון מס' 3), התש"ע-2010, אושרה להעלאה לקריאה שנייה ושלישית.
אופיר אקוניס: תודה רבה, ובהצלחה.
אופיר אקוניס: אני מבקש מהייעוץ המשפטי של הכנסת לעשות מאמץ להניח היום כדי שמחר נאשר בקריאה שנייה ושלישית.
אתי בנדלר: אני אשתדל, אני לא יכולה להתחייב.
אופיר אקוניס: הישיבה סגורה.
אופיר אקוניס: שלום לכולם, זו הישיבה הרביעית היום של ועדת הכלכלה.
אופיר אקוניס: נא להתחשב ביושב ראש.
אופיר אקוניס: אני פותח את הדיון בבקשה לדיון מחדש, לאחר שאישרנו כאן ללא מתנגדים , אם אינני טועה, את הנוסח שהוצע על ידי חברי הכנסת ושעבדנו עליו כאן, בוועדה, ושל הצעת החוק שהציעו חברי הכנסת יחימוביץ וחברת הכנסת מולה.
אופיר אקוניס: בתום סיום העבודה שלנו כאן בוועדה, ביום שלישי שעבר, אם אינני טועה, על הצעת חוק איסור הפליה במוצרים, בשירותים ובכניסה למקומות בידור ולמקומות ציבוריים (תיקון –קביעת תנאים שלא ממין העניין) הודיע לי חבר הכנסת אלכס מילר, אם אינני טועה – על דעת סיעתו, ישראל ביתנו, שהם מגישים רביזיה על הצעת החוק ועל ההכנה שלו לקריאה הראשונה במליאת הכנסת.
אלכס מילר: אולי בקצרה אני אציג את הבקשה לרביזיה.
אלכס מילר: קודם כל, אדוני היושב ראש, גם אחרי שקראתי את הצעת החוק וגם שמעתי את הטיעונים, אותן טענות של חברי הכנסת כלפי החשיבות של החוק אני חושב שהוא חשוב, אבל יש פה דבר שעדיין לא טופל.
אלכס מילר: אני לא חושב שהוועדה דנה מספיק בהשלכות של החוק הזה כלפי כלל הנושאים שיכולים להיות בעקבות העברתו.
אלכס מילר: אני חושב שאנחנו צריכים לבחון את כל ההשלכות שיכולות להיות.
אלכס מילר: אחת ההשלכות הכי בעייתיות שיכולה להיות, מבחינתי, זו השלכה שיכולה להיות על ביטחון אותם מבלים.
אלכס מילר: רק ביום חמישי האחרון ראינו את המקרה שקרה בתל אביב באחד המועדונים, כאשר מנעו כניסה של מבלים ובסופו של דבר אותם אנשים תקפו במסור מכני את המאבטחים, בגלל הסיבה הזו.
אלכס מילר: אני חושב שכל עוד אין כלים בידי אותם אלה שאחראים על ביטחון המבלים, על אותם המועדונים – אין כלים ברורים כדי להתמודד עם המצב שיכול לקרות בעקבות העברת החוק – העניין הוא פשוט מאד:
אלכס מילר: כאשר אותם אנשים יגיעו למצב שהם יצטרכו להתמודד עם תביעות משפטיות, ואני חושב שבסופו של דבר החוק ינוצל לטובת התביעות האלה- לא אנשים שבאמת הופלו אלא אנשים שמחפשים אך ורק איזשהו רווח אישי – ינוצל, ואז, בסופו של דבר, אותם עבריינים, אותם אלה שיכולים לפגוע בביטחון המבלים, יהיו בפנים.
אלכס מילר: אני חושב שהחוק הזה דורש עוד דיון נוסף על ההשלכות.
אלכס מילר: אני חושב שאנחנו יכולים להוסיף בחוק דברים וכלים שיתנו הבטחה לביטחון המבלים, וכמובן שמבחינתי, כאשר החוק יאושר לקריאה ראשונה זה יהיה בעייתי מאד להוסיף את זה בשניה ושלישית כי יש עניין של נושא חדש ואני חושב שדווקא בקריאה הראשונה אנחנו יכולים להוסיף ולהתקדם לקריאה שניה ושלישית, ואני כמובן מברך את אותם חברי כנסת שמטפלים בבעיה.
אלכס מילר: אני חושב שבעיית האפליה קיימת אבל היא בעייה של תרבות, ואת זה ניתן לשנות אך ורק ב - - -
אורית זוארץ: משטרת ישראל יכולה - -
אלכס מילר: - - של כל אלה שמקבלים על עצמם החלטה להכניס בן אדם מסיבות שונות.
אלכס מילר: אני חושב שאותם אנשים, בסופו של דבר, צריכים לקחת - -
אורית זוארץ: רואים את זה בעמנואל, עכשיו.
אלכס מילר: צריכים לקחת בחשבון את כל ההשלכות האלה.
אלכס מילר: אבל אם זה לא יבוא מהמנהלים שלהם, אם זה לא יבוא ממה שהוא רצון – זה בחיים לא ייפתר.
אופיר אקוניס: תודה, חבר הכנסת מילר.
אופיר אקוניס: קודם כל, ברור שאם אנחנו מחוקקים כאן חוק שאני מקווה שיעקור סוף סוף את תופעת האפליה במדינה, שאנחנו לצערי נתקלים בריבוי של התופעות הללו בכל מיני מקומות.
אופיר אקוניס: ובאמת – הגיע הזמן לשים קץ לתופעה הזו.
אופיר אקוניס: דבר שני – אתה מציע שלא תהיה פגיעה בביטחונם של המבלים.
אופיר אקוניס: אתה לא חייב להסכים אבל אני מציע לך למשוך את הרביזיה, ואנחנו נדון בתיקונים שלך בין קריאה ראשונה, שנעביר במליאת הכנסת, כאשר תסיר את הרביזיה, או שמייד נצביע, על הרביזיה עצמה – ובין הקריאה השניה והשלישית.
שלמה מולה: בבקשה, אדוני, שנצביע על הרביזיה.
יצחק וקנין: אני חבר טוב שלך – הוא הציע לו הצעה.
יצחק וקנין: מה אתה צריך להקצין את זה דווקא - -
אתי בנדלר: כדי למנוע את החשש שמא מישהו יטען טענת נושא חדש, ככל שהוועדה תידרש לנושא אחרי הקריאה הראשונה, אני אתייחס בדברי ההסבר לנושא הזה, כדי שטענה כזו לא תוכל להישמע.
שלי יחימוביץ': צודק חבר הכנסת אלכס מילר שתעלה טענת נושא חדש, כי הוא בהחלט העלה נושא חדש.
שלי יחימוביץ': הוא פשוט רוצה לבטל את החוק.
שלי יחימוביץ': כל סוגיית הביטחון וחוסר הדיון המספיק – אנחנו מתברברים עם החוק הזה בדיונים מעמיקים ביותר, גם כאן בוועדה, גם מאחורי הקלעים, הגענו להסכמות, הגענו לפשרה- אין התנגדות, לא של המשטרה ולא של המשרד לביטחון פנים.
שלי יחימוביץ': האם הם מבינים בביטחון פחות מחבר הכנסת אלכס מילר?
שלי יחימוביץ': הבקשה לרביזיה כאן היא לטרפד חוק שמטרתו להילחם בגזענות, ועצם הבקשה לרביזיה והניסיון למסמס את החוק ולבטל אותו היא הביטוי הכי חמור של גזענות שאנחנו יכולים לראות כאן, בבית המחוקקים, ולכן אני מציעה שנצביע על הרביזיה הזו ונסיר את החרפה מסדר היום.
שלמה מולה: מה שחבר הכנסת מילר מציע לנו – שאנחנו נתעסק בחינוך, בתרבות, בתופעה של מלחמה בגזענות, בתופעה של האפליה.
שלמה מולה: אני מציע שכל אחד מאתנו יסתכל במראה ויגיד – אני, בישראל, לא מוכן שהמדינה תהיה נגועה בגזענות, או שתהיה נגועה באפליה.
שלמה מולה: מי שרוצה לתמוך בחוק אומר – אני נגד גזענות.
שלמה מולה: האמת, זה לא מפליא אותי דווקא כשזה מגיע מחוגים מסוימים בחברה הישראלית, אבל אני לא רוצה לפתוח את הדיון כאן.
שלמה מולה: אני מציע שנפסיק את החרפה הזו של אפליה, נצביע, נחוקק את החוק, זו חובתנו, זו חובה מוסרית לחברה שלנו.
שלמה מולה: לכן הלכנו בתיאום מלא עם המשטרה, עם משרד המשפטים, והאגודה לזכויות האזרח.
שלמה מולה: כל מיני קבוצות בארץ תומכים בנו כי רואים ומגלים את הלאקונה שיש בחוק.
אופיר אקוניס: האם אתה נענה לבקשתי למשוך את הרביזיה ולקיים גם בתוך דברי ההסבר שתכין היועצת המשפטית לקראת הקריאה השניה והשלישית את השאלה שהעלית בנושא ההיבט הביטחוני, או שפשוט נצביע?
אלכס מילר: צר לי על כך שחברי הכנסת מולה ויחימוביץ לא רוצים לקחת את עניין ביטחון המבלים בחשבון בחוק הזה.
שלמה מולה: הרי יש חוק, יש חוקים אחרים אתה רוצה לבוא ולהגיד שאתה רוצה להמשיך את הגזענות - -
דב חנין: איך משתרבבת המילה "ביטחון" - -
שלמה מולה: הוא בא ואומר שהתרבות שלו יותר טובה - -
אלכס מילר: אל תכניס לי עכשיו מילים בפה.
אופיר אקוניס: הוא לא אמר.
אופיר אקוניס: אני ביקשתי כבר בדיונים להוציא את כל השיח העדתי הזה, המיושן הזה, והלא רלבנטי הזה.
אורית זוארץ: זה מה שזה.
אופיר אקוניס: לצערי הוא עולה על סדר יומה של החברה הישראלית כל הזמן.
אופיר אקוניס: נמאס מזה.
אלכס מילר: אני מקבל את העניין של הכנסה לדברי ההסבר של הנושא של ביטחון המבלים .
אלכס מילר: אני חושב שלקראת הדיון לקראת שניה ושלישית נעלה את זה ונכניס סעיפים שיתנו כלים לאותם אלו שאמורים לספק את הביטחון של המבלים.
אלכס מילר: זה אחד הדברים שמבחינת סדרי עדיפויות בחוק הזה שמעניינים אותי.
אלכס מילר: אני מושך את הרביזיה.
אופיר אקוניס: אני שמח, חבר הכנסת מילר, שקיבלת את הצעתי.
אופיר אקוניס: אנחנו מעבירים סוף סוף ובשעה טובה את ההצעה הזו לקריאה הראשונה, נחזור לחדר הזה להכין אותה לקריאה השניה והשלישית.
אופיר אקוניס: רק למען הפרוטוקול – סיעת "קדימה" מקיימת השבוע פיליבסטר על הצעת התקציב הדו שנתי.
אופיר אקוניס: אני מקווה שהפיליבסטר לא יעכב את הצעת החוק הזו.
אופיר אקוניס: אני מאד מקווה.
שלמה מולה: אנחנו לא נסכים, אני מבקש שייכתב בפרוטוקול – אם מישהו ינסה באמצעות דברי ההסבר לשנות את החוק.
שלמה מולה: אנחנו לא נסכים.
אופיר אקוניס: אנחנו מעבירים את החוק לקריאה הראשונה.
אופיר אקוניס: אני מתנצל על האיחור ועל הביטולים שהיו כאן של חלק מן הישיבות בשל התארכות הדיון במליאת הכנסת על התקציב הדו-שנתי.
אופיר אקוניס: הוא עבר, וזאת בשורה טובה מאוד לכלכלה הישראלית, ליציבות שלה ולהמשך תהליך הצמיחה שהיא נמצאת בו, לצמיחה הגבוהה יחסית למדינות אחרות בעולם שיש בהן צמיחה אפסית או צמיחה שלילית.
אופיר אקוניס: מה שנעשה כאן חשוב, גם אם לקח יותר זמן מאשר חשבנו.
אופיר אקוניס: אנו מקיימים כעת דיון על הצעת חוק הגנת הצרכן (תיקון – החזר כספי בשל ביטול עסקה לרכישת טובין), התש"ע-2010.
אופיר אקוניס: אני מזכיר לכם שהצעת החוק הזאת עברה ביום רביעי האחרון בקריאה הטרומית.
אופיר אקוניס: היא יוזמה משותפת של חברת הכנסת דליה איציק, יושבת-ראש הכנסת לשעבר ויושבת-ראש סיעת קדימה היום, ושלי, במטרה לאפשר החזר כספי לצרכן עבור מוצר שרכש או קיבל במתנה.
אופיר אקוניס: אני אומר לכם, גם לאור התגובות הרבות מאוד שאני מקבל מן הציבור, ואני מקבל, זאת בשורה צרכנית מן המעלה הראשונה.
אופיר אקוניס: אני בטוח שאין בחדר הזה, גם מצד הסוחרים וגם מצד הלקוחות, מי שלא נתקל בבעיה הידועה והמוכרת של ניסיון לקבל את כספו בחזרה כאשר בסופו של דבר הוא מוגבל ל-14 ימים באותו זיכוי ידוע, שאינני יודע כמה משתמשים בו, בוודאי חלק מן הצרכנים משתמשים בו, אך חלקם שוכחים, ולפעמים הזיכוי הזה נעלם במעמקי הארנק ולאחר זמן רב פתאום מוצאים שיש איזה זיכוי שלא השתמשנו בו.
אופיר אקוניס: יש כאן בשורה צרכנית אדירה.
אופיר אקוניס: הייתי אומר, מהפכה צרכנית.
אופיר אקוניס: בעניין הזה אני מבקש לומר שבהחלט אחת היוזמות בנושא הזה בכנסות קודמות היתה של חבר הכנסת איתן כבל שיושב כאן – והיה בינינו דין ודברים במליאת הכנסת לפני שהצעת החוק אושרה בקריאה הטרומית.
אופיר אקוניס: הוויכוח, חבר הכנסת כבל, אינו בינינו.
אופיר אקוניס: הוא בינינו ובין הממשלות – לא הממשלה הזאת ולא הקודמת, אלא גם זאת וגם הקודמת וגם זאת שלפני הקודמת, ואם אינני טועה גם הקודמת לקודמת לקודמת שלא הביאו את התקנות הללו, לצערי, לכלל מימוש כפי שקובע החוק שלך.
אופיר אקוניס: אני מקווה שבהמשך היום, כאשר יעלה על סדר היום נושא תקנות הגנת הצרכן (ביטול עסקה), התש"ע-2010 של משרד התעשייה, המסחר והתעסוקה אנחנו נתחיל לטפל גם בתקנות.
אופיר אקוניס: אם הצעת החוק הזאת שעברה בקריאה הטרומית היתה הזרז – אני חושב שאי אפשר להתווכח על כך, כי, חבר הכנסת כבל, באופן מפתיע הודיעה לי מנהלת ועדת הכלכלה ביום חמישי בשעה 12 בצהרים, בערך 22 שעות לאחר שהצעת החוק הזאת עברה בקריאה הטרומית ברוב מוחץ של 52 תומכים ואפס מתנגדים, שמשרד התעשייה, המסחר והתעסוקה העביר לפתע פתאום לוועדת הכלכלה את התקנות שבמשך 5 או 6 שנים התפוגגו להן, נעלמו באוויר העולם בתוך משרדי הממשלה – משרד המשפטים, משרד התעשייה, המסחר והתעסוקה ושאר משרדי הממשלה הרלוונטיים.
אופיר אקוניס: אם הקריאה הטרומית היתה מנוף או אמצעי לחץ על הממשלה, בהחלט השגנו בשורה גדולה מאוד למאות אלפי ואף מיליוני לקוחות בישראל.
אופיר אקוניס: חברת הכנסת דליה איציק לא יכולה, לצערי, להשתתף בדיון.
אופיר אקוניס: בבקשה חבר הכנסת כבל.
איתן כבל: תודה ליושב-ראש הוועדה, חבר הכנסת אופיר אקוניס.
איתן כבל: אני רוצה להגיד כמה מילים לשם ההיסטוריה.
איתן כבל: היסטוריה בדרך כלל משנים ומוחקים רק אחרי עשרות שנים, אולי מאות שנים, ובוודאי זה פשוט יותר במדינות שיש בהן דיקטטורה, אבל זה קצת קשה בדמוקרטיה, כאשר הדברים כתובים שחור על גבי לבן, ומה שנאמר ונכתב גם גרזן לא יוריד.
איתן כבל: אין לי בעיה עם הצעת החוק שלכם.
איתן כבל: הבעיה שלי היא – פתאום אתה נראה כמו טווס אבל הנוצות לא שלך.
איתן כבל: בסופו של עניין, אני מבקש קצת צניעות, לא מעבר לכך.
איתן כבל: אנו ידידים, אנו עובדים כאן ביחד, ובוודאי ובוודאי כאשר יושבים בחדר הזה אנשים, ואיני צריך לנקוב בשמותיהם כי הם יושבים סביב השולחן ומייצגים את כל הגזרות והקצוות של הכלכלה הישראלית, ויודעים שבמקום הזה התנהל קרב קשה במשך כמה וכמה שנים.
איתן כבל: איך אומרים: הבשורה על-פי ישו.
איתן כבל: רק ישו נולד מרוח הקודש, וגם על זה יש ויכוח.
איתן כבל: אז אני מציע לך באמת בכבוד, קצת צניעות בעניין הזה.
איתן כבל: אין לי שום בעיה אם מחר תחליט ועדת הכלכלה להעביר ברוב קולות אף היא את הצעת החוק ושהחוק יחול על כל דבר, ו-30 ימים, ושנה.
איתן כבל: אין לי שום בעיה עם זה, אבל הבאנו את הצעת החוק ממקום של מידתיות.
איתן כבל: אין לנו שום כוונה, גם לי כיוזם הצעת החוק וכמי שהוביל אותה – כתוב בגמרא, רש"י אומר: "זה נהנה, וזה לא חסר" – אין שום כוונה למוטט את בעלי העסקים.
איתן כבל: אני רוצה להזכיר, והזכרתי את זה לאורך כל הדרך גם לעצמי, באף מדינה אין חוק כזה.
איתן כבל: אני מספיק הגון לומר את זה, אני מספיק ישר לומר את זה גם לעצמי.
איתן כבל: אני בין אלה שתמיד חלקו על כך שנאמר על הישראלי המצוי שהוא רמאי וגנב.
איתן כבל: מי שאומר את זה הוא תמיד בעיני עצמו מ"החבר'ה הטובים", תמיד זה האחרים.
איתן כבל: אני אומר לכולנו כאן, ואני אומר לך, אין לי שום בעיה שתביא את זה מידי שבוע לדיון.
איתן כבל: רק דבר אחד אני מבקש, שגם אתה כידיד שלי וכיושב-ראש ועדת הכלכלה לא תעשה בזה שימוש לא הוגן ולא נכון.
איתן כבל: אני מצפה, במידה מסוימת אפילו תובע, שהתקנות יובאו לכאן ונאשר אותן במהירות.
איתן כבל: בסך הכול האנשים שיושבים כאן סביב השולחן, שאמורים לייצג, אם הם לוביסטים את שולחיהם, ואם הם נציגי משרדים את המשרדים שלהם, בסך הכול נעשתה כאן כבר עבודה קשה וארוכה.
איתן כבל: אם אתה רוצה לחשוב שהתקנות הובאו בגלל הצעת החוק, אין לי בעיה עם זה, באמת אין לי.
איתן כבל: באמת, באמת אין לי.
איתן כבל: זה לא משנה, אני לא מתווכח על זה, באמת לא.
איתן כבל: זה כפי שאני יכול להגיד שבנושא הזה הגשתי בפעם הראשונה עתירה לבג"ץ נגד משרד ממשלתי.
איתן כבל: אפשר לומר שהגשת התקנות הגיעה גם עקב כך.
איתן כבל: אבל בוא לא ניקח קרדיט על העניין הזה.
איתן כבל: אחרי שהחוק, שכתוב עליו "איתן כבל", יעבור אני מוכן לחלוק אתך אפילו, לבוא לרשומות ולנסות להוסיף את שמך ליד זה.
איתן כבל: אבל זה כמובן בלתי אפשרי.
איתן כבל: לכן אני מבקש מכם, מכולנו, אין לי בעיה שתקיים כמה דיונים שתרצה בהצעת החוק שלך ושל חברת הכנסת דליה איציק ותתהדר ותגיד שעוד לא היתה מהפיכה כזאת ושאתה הראשון שביחד עם חברת הכנסת איציק חשבתם והגיתם את הרעיון, ואפילו שדחפתם לעניין הזה.
איתן כבל: זה בסדר גמור.
איתן כבל: אני רק מבקש שתהיה לך היושרה לקדם את התקנות.
איתן כבל: אתה יודע, גם לכם נקבע לוח זמנים של 3 חודשים.
איתן כבל: אני מבקש שעוד לפני סיום הפגרה עם ישראל יקבל את הבשורה שהתקנות אושרו.
אופיר אקוניס: אני מבהיר, הקרדיט לא מעניין אותי.
אופיר אקוניס: ייתכן שהוא מעניין אנשים אחרים וגופים אחרים כאן בחדר.
אופיר אקוניס: אנחנו לא מקיימים כאן דיון בקרב על הקרדיט הציבורי.
אופיר אקוניס: אני רק אומר לך שיש כמה עובדות.
אופיר אקוניס: העובדה הראשונה היא שב-2005 נחקק החוק שלך ומשרדי הממשלה לדורותיהם ושרי התעשייה, המסחר והתעסוקה – עובדה היא שהתקנות לא הותקנו והצרכן הישראלי לא זוכה להטבה.
איתן כבל: אדוני היושב-ראש, בסדר, המיקרופון שלך.
איתן כבל: היו ל"ו צדיקים, עכשיו אתה הצדיק ה-ל"ז.
איתן כבל: זה בסדר.
איתן כבל: אתה צדיק נסתר.
אופיר אקוניס: מכיוון שכאשר נכנסתי לכנסת השמונה-עשרה קבעתי כלל, לא לעסוק בבית הזה בעניינים אישיים, אני ממשיך לשמור על הכלל שקבעתי.
איתן כבל: אין בעיה, בסדר, אין לי בעיה אתך.
איתן כבל: אני מכבד אותך.
איתן כבל: בואו נתקדם, חבל על הזמן.
אופיר אקוניס: אני עונה לך.
אופיר אקוניס: העניינים האישיים הושארו מחוץ לחדר הזה.
אופיר אקוניס: לא מעניין אותי הקרדיט הפרטי שלי או של חברת הכנסת דליה איציק, שאני חולק עליה בכל-כך הרבה דברים – ואני מניח שתראה את זה גם מחר במליאת הכנסת בדיון על 40 החתימות – עליה ועל סיעתה.
אופיר אקוניס: הדבר הנכון הוא שבסופו של דבר ייצאו מכאן תקנות, או תקנות והצעת חוק.
אופיר אקוניס: אני סבור שאנו בהליך נכון ונבון של הממשלה הנוכחית, של השר בנימין בן אליעזר וסגניתו אורית נוקד, שבסופו של דבר הביאו בתוך פחות מ-24 שעות תקנות, שבעיניי הן מצוינות.
אופיר אקוניס: קראתי אותן פעם, פעמיים, שלוש.
אופיר אקוניס: בסופו של דבר, הדבר הטוב ביותר הוא שהלקוחות יזכו בחקיקה הזאת או בתקנות הללו.
אופיר אקוניס: אין כאן שום כוונה, כפי שהבהרתי גם ליושב-ראש איגוד לשכות המסחר, ידידי הטוב מר אוריאל לין, יושב-ראש לשעבר של ועדת החוקה, חוק ומשפט של הכנסת, שהיה אחד הפרלמנטרים הבולטים ביותר בבית הזה לדורותיו.
אופיר אקוניס: אמרתי לו – והוא גם ידיד אישי שלי ושכן שלי – שאין שום כוונה בחקיקה הזאת לפגוע בסוחרים או במי שרוצה למכור.
איתן כבל: אדוני היושב-ראש, ובבניין ירושלים ננוחם.
אופיר אקוניס: אני לא יודע, לדאבון הלב יש עכשיו כל מיני ויכוחים גם על העניין הזה.
אופיר אקוניס: אני מקווה שלפחות בעניין ירושלים נהיה באותה עמדה.
אופיר אקוניס: לכן אני מסיים את הפרק האישי ואת הקרב על הקרדיט.
אופיר אקוניס: נשים אותו בצד ונעבור לחקיקה.
אופיר אקוניס: יושב-ראש ארגוני הסוחרים, מר אברהם בירנבאום, ביקש להתייחס, וביקשו עוד כמה אנשים.
אופיר אקוניס: אתם מבקשים להתייחס להצעת החוק?
אופיר אקוניס: מכיוון שנכנסה כעת סגנית שר התעשייה, המסחר והתעסוקה אורית נוקד, מכיוון שנאה דורש – נאה מקיים, הנה אני מפסיק עכשיו את הדיון בהצעת החוק ונעבור לדיון בתקנות.
אופיר אקוניס: אתה רואה שלא מעניין אותי הקרדיט האישי, האם תקבל אותו סגנית השר נוקד, או השר בן אליעזר, או חבר הכנסת אקוניס, או חבר הכנסת כבל, או חברת הכנסת איציק.
אופיר אקוניס: מה שמעניין אותי הוא התוצאה הסופית, והיא תתקיים כאן.
אופיר אקוניס: מאחר והגיעה סגנית שר התעשייה, המסחר והתעסוקה אורית נוקד, נעבור לדיון בתקנות הגנת הצרכן (ביטול עסקה), התש"ע-2010.
אופיר אקוניס: אני מודיע שלא יהיה כאן פיליבסטר על התקנות הללו.
אופיר אקוניס: לסדר הדיון, סגנית שר התעשייה, המסחר והתעסוקה ואחד מן הגורמים המקצועיים, לשיקולך סגנית השר, ייתנו הסבר כללי על התקנות וכאשר נתחיל את קריאת התקנות אם יהיו הערות לתקנות, הן יישמעו.
אופיר אקוניס: לא אאפשר שני פיליבסטרים בכנסת במרוצת 24 שעות.
אופיר אקוניס: אחד הספיק לנו.
אופיר אקוניס: הוא היה ארוך, מכובד, אבל בסופו של דבר הפור נפל וגם התקציב הדו-שנתי אושר, וכך יהיה גם בתקנות הללו.
אברהם בירנבאום: אדוני היושב-ראש, יש לנו הזכות להביע באופן כללי את עמדתנו לגבי התקנות.
אופיר אקוניס: בהחלט, לאחר שהן יוצגו.
אופיר אקוניס: בבקשה, סגנית שר התעשייה, המסחר והתעסוקה.
אורית נוקד: אני שמחה להיות כאן היום.
אורית נוקד: לאחר תקופה ארוכה, ייתכן שארוכה מדי, שנמתחה על פני כמה שנים, עוד לפני שנכנסתי למשרד התעשייה, המסחר והתעסוקה, אני שמחה להניח לאישור ועדת הכלכלה את נוסח התקנות.
אורית נוקד: התקנות הללו מהוות מהפכה של ממש ואחת הבשורות הגדולות ביותר בתחום הצרכנות, ולא בכדִי הן הבשילו בזמן כהונתו של שר התעשייה, המסחר והתעסוקה בנימין בן אליעזר, שמחולל בכישרון רב רפורמות מרחיקות-לכת, ובזמן כהונתו של יושב-ראש ועדת הכלכלה חבר הכנסת אופיר אקוניס חברי, שמקדם בכישרון ומתוך מחויבות מקצועית את מעמדו של הצרכן בישראל.
אורית נוקד: אני רוצה גם לציין את הפעילות הנמרצת שלך, חבר הכנסת כבל, שליווית את התקנת התקנות לאורך כל התקופה הארוכה.
אורית נוקד: במהלך התקופה מחקיקת החוק המסמיך ועד להנחת התקנות היום על שולחן הוועדה, הדברים לא קפאו על שמריהם.
אורית נוקד: בתקופה הזאת התקיימו סבבי התייעצויות רבים ומורכבים עם כלל הגורמים המקצועיים, וביניהם גופי צרכנים, איגוד לשכות המסחר, משרדי הממשלה השונים ועוד, ויעידו על כך הגורמים המקצועיים של משרד התעשייה, המסחר והתעסוקה, היועצת המשפטית, הממונה על הגנת הצרכן וכל אותם ארגונים שבחלקם הגדול נמצאים כאן.
אורית נוקד: המסמך שלגביו אנו מבקשים את אישור הוועדה הוא מסמך תקדימי שכולל רשימה מפורטת וארוכה של מוצרים ושירותים עליהם יוכל הצרכן לקבל החזר במזומן.
אורית נוקד: מדובר בזכות ביטול כאשר אין עילת ביטול ספציפית, כגון פגם או הטעיה, אלא זכות ביטול שנובעת משיקולי נוחות של הצרכן.
אורית נוקד: התקנות שאנו מניחים היום בפני הוועדה הן פרי עבודה מורכבת והן מגלמות את האיזון הנדרש והמתחייב בין הזכויות של הצרכנים ובין הזכויות של הסוחרים והאינטרס החשוב שבשמירה על חיי מסחר תקינים והוגנים לטובת כלל המשק.
אורית נוקד: התהליך מהפכני, אבל לא בטוח שכל הדברים שנמצאים בפניכם אכן מושלמים.
אורית נוקד: כפי שאומרים: כאשר חוטבים עצים עלולים לעוף שבבים.
אורית נוקד: לכן אנו במשרד התעשייה, המסחר והתעסוקה נהיה מוכנים לדון בדברים בנפש חפצה ובראש פתוח, ואם יהיה צורך לשנות פרט כזה או אחר נעשה את זה יד ביד עם הוועדה וחבריה.
אורית נוקד: את הפרטים הנוגעים לתקנות תציג עו"ד חנה טירי.
אורית נוקד: אני רוצה לסיים ולברך על כך שאתמול נבחרה יושבת-ראש לרשות לסחר הוגן, עו"ד תמר פנקס.
אורית נוקד: המינוי הזה הוא עוד צעד מבטיח של משרד התעשייה, המסחר והתעסוקה בדרך לביסוס הגנת הצרכנים, מצד אחד, והבטחת הסחר ההוגן, מצד שני.
אורית נוקד: אז באמת תודה לכם, ושוב, אני מודה על מה ששמעתי כאשר נכנסתי.
אופיר אקוניס: אני מודיע לך גברתי סגנית השר, וגם לך חבר הכנסת כבל, שכוונתי לסיים – היום אנחנו בסד זמנים בעייתי במקצת, אני לא בטוח שנצליח לסיים היום את התקנות הללו, אבל אני מודיע שעד לסוף המושב נקיים בחדר הזה דיונים אינטנסיביים בכל הזמן שיידרש, כדי לסיים את מושב הקיץ של הכנסת כאשר התקנות הללו מותקנות.
אופיר אקוניס: אם אינני טועה, נותרו אחרי התקנתן 3 חודשים וחצי, פחות או יותר, עד לכניסתן לתוקף.
אופיר אקוניס: כך על-פי החישוב שלי.
אופיר אקוניס: אי-שם בתחילת אוקטובר 2010 התקנות הללו יהיו כבר בתוקף.
לאה ורון: 3 חודשים מיום פרסומן.
אופיר אקוניס: מצוין, בדיוק כפי שאמרתי.
אופיר אקוניס: בבקשה, עו"ד טירי.
חנה טירי: התקנות הללו מובאות מכוח סעיף 14ו לחוק הגנת הצרכן.
חנה טירי: זה הסעיף המסמיך.
חנה טירי: הסעיף קובע שהשר יקבע טובין ושירותים או סוגי טובין או סוגי שירותים שלגביהם לצרכן תהיה זכות לבטל את העסקה בתוך תקופה שהשר יקבע.
חנה טירי: אם מדובר בעסקה לרכישת טובין, מדובר על מקרה שלא נעשה שימוש בטובין והם לא נפגמו.
חנה טירי: כפי שאמרה סגנית השר, אין כאן עילת ביטול, אלא הכוונה לתת לצרכן זכות ביטול משיקולי נוחות.
חנה טירי: הסעיף מסמיך גם את השר לקבוע הוראות בנוגע לביטול, לגבי החזרת התמורה, אופן החזרת התמורה, דמי ביטול, ומקרים מסוימים שבהם הזכות הזאת לא תחול.
חנה טירי: אני חייבת לציין כחיזוק לדבריה של סגנית השר, התקנות הללו דרשו מאתנו חשיבה עמוקה מאוד.
חנה טירי: הן דרשו להגיע לנוסח שיהיה מאוזן ככל הניתן.
חנה טירי: מדובר באיזונים דקים מאוד.
חנה טירי: יש כאן התנגשויות בין אינטרסים שונים.
חנה טירי: היה ברור לנו שזה לא משימה בלתי אפשרית, אבל זה משימה שצריך להשקיע בה מחשבה רבה.
חנה טירי: ערכנו התייעצויות רבות.
חנה טירי: היו חילופי מכתבים בינינו ובין הגופים הנוגעים בדבר, מספר מכתבים.
חנה טירי: אבל חייבים להגיד על השולחן, ניתן היה להמשיך ולקיים התייעצויות, אבל החלטנו – וכך גם התחייבנו לבג"ץ – להביא את חילופי ההתייחסויות לידי סוף והטיוטה שהוגשה היא הטיוטה שתונח בפני ועדת הכלכלה.
חנה טירי: לכן ייתכן שיתעוררו עוד בעיות, עוד ניואנסים שדורשים טיפול, אבל זה מטבען של תקנות.
חנה טירי: ערכנו התייעצויות גם עם איגוד לשכות המסחר ועם ארגוני הצרכנים וכן שלחנו מכתבי היוועצות למשרדי הממשלה.
חנה טירי: מי שהשיב, השיב; מי שלא השיב, לא השיב.
חנה טירי: התקנות מבחינתנו הן המוצר המוגמר, נכון לרגע זה.
חנה טירי: כאשר אפשר יהיה להתחיל לקרוא אנו מוכנים לקרוא את התקנות ומקווים שהוועדה תאשר אותן.
אופיר אקוניס: נרשמו לרשות דיבור 5-6 דוברים.
אופיר אקוניס: ההערות כרגע הן כלליות ולא ספציפיות לסעיפים בתקנות.
אופיר אקוניס: אגב, אין זמן בלתי מוגבל.
אופיר אקוניס: לכל אחד יש 3 דקות, כמו זמן הדיבור בהצעה לסדר במליאת הכנסת.
אופיר אקוניס: יכולתי גם להשוות את זה לנאומים בני דקה, אבל החלטתי להיות הגון עם הטוענים ולאפשר 3 דקות דיבור לכל דובר.
אופיר אקוניס: מר בירנבאום הוא ראשון הדוברים, בבקשה.
אברהם בירנבאום: אדוני היושב-ראש, יש כ-80,000 משפחות בישראל שייפגעו מן התקנות הללו ומן התוספות להן, כפי שאמרה זה עתה סגן השר, שלא יאחרו להגיע.
אברהם בירנבאום: כל חברי הכנסת הם צרכנים.
אברהם בירנבאום: כל העיתונאים הם צרכנים.
אברהם בירנבאום: איש מהם איננו קמעונאי קטן.
אברהם בירנבאום: מסתבר שאדם קרוב אצל עצמו.
אברהם בירנבאום: כבר לפני 6 שנים אמרתי כאן בוועדה שאין עוד מדינה ברחבי תבל בה קיימים חוק או תקנות דומים, לא במדינה דמוקרטית, לא במדינה אוטוריטרית, לא במדינה קפיטליסטית, לא במדינת רווחה, לא במדינה סוציאליסטית, לא במדינה סוציאל-דמוקרטית ולא במדינה קומוניסטית.
אברהם בירנבאום: בכל העולם משבוצעה עסקה בחנות בין קונה מרצון ובין מוכר מרצון, העסקה תקפה והצרכן איננו יכול לבטל את העסקה רק משום שהוא החליט להתחרט.
אברהם בירנבאום: כפי שאמרה סגנית השר: משום שנוח לו.
אברהם בירנבאום: בפרק ב' לחוק הגנת הצרכן מפורטות העילות לביטול עסקה – כל סוגי ההטעיה, כל סוגי ניצול המצוקה, אם יש פגם במוצר.
אברהם בירנבאום: אז זה בסדר, ניתן לבטל.
אברהם בירנבאום: אם הסוחר לא הציג לראווה את מדיניות החזרת הטובין שלו, ניתן לבטל את העסקה.
אברהם בירנבאום: אבל רק משום שנוח?
אברהם בירנבאום: היסטוריונים אומרים לנו שלא היו תקנה או חוק כזה בתולדות אנוש.
אורית נוקד: כשאמרתי "נוח" התכוונתי שלא הטעו אותו.
אברהם בירנבאום: עכשיו את מציעה שצרכן יתחרט משום שהחליט להתחרט.
אופיר אקוניס: היא לא מציעה כלום.
אופיר אקוניס: היא מציעה את מה שמופיע בתקנות, זה הכול.
אופיר אקוניס: לא חייבים להיכנס לוויכוח.
אופיר אקוניס: מר בירנבאום ברצף של 3 דקות דיבור ולא צריך להשיב לו כעת.
אופיר אקוניס: נותרה לך עוד דקה וחצי.
אברהם בירנבאום: טוענים, שלא בצדק, שיש נוהג רווח במדינות האיחוד האירופאי.
אופיר אקוניס: ובארצות-הברית.
אברהם בירנבאום: במדינות האיחוד האירופאי, שמאפשר החזרת טובין.
אברהם בירנבאום: אין דבר כזה.
אברהם בירנבאום: זה נוהג שולי שבשולי באירופה.
אברהם בירנבאום: נכון הדבר שהנוהג רווח בארצות-הברית של אמריקה, אבל שם ההכנסה הנקייה לנפש כפולה מאשר בישראל.
אופיר אקוניס: מה הקשר?
אברהם בירנבאום: ועוד דבר חשוב אחד.
אברהם בירנבאום: הדבר החשוב ביותר, שיש שם נוהג נוסף, אדוני היושב-ראש, שהספקים של הקמעונאים היבואנים והיצרנים, כולם ללא יוצא מן הכלל מקבלים מן הקמעונאי בחזרה את הטובין שהוחזרו ומחזירים לו את התשלום בתנאי הקנייה שלו.
אברהם בירנבאום: אבל סגנית השר לא מצאה לנכון להתייעץ עם נציג כלשהו של 80,000 הקמעונאים בישראל.
אברהם בירנבאום: היא נועצה רק באיגוד לשכות המסחר.
אברהם בירנבאום: זה ארגון חשוב, גדול, עשיר מאוד, שיש לו לפי טענתו כ-2,000 חברים והוא מייצג בעיקר את היבואנים שאינם מעוניינים להחזיר את הכסף לקמעונאי, והוא מייצג בעיקר את רשתות השיווק הגדולות שיכולות ללחוץ על הספק, יש להן את הכוח לקבל ממנו בחזרה את הכסף עבור הטובין, לדרוש לשלם להן בחזרה את התמורה.
אברהם בירנבאום: מה נותר לקמעונאים הפרטיים לעשות?
אברהם בירנבאום: הקמעונאים הפרטיים ייאלצו להבריש מעט את שמלת הערב היקרה שנקנתה לצורך אירוע מיוחד, את המצלמה שנקנתה לצורך טיול של 7-10 ימים, להוסיף חומרי ריח לחנות ולמכור אותם גם לצרכן הישר וההגון וגם לצרכן התחמן והצרכנים ייאלצו לקנות גם סחורה מיד שנייה וגם לשלם יותר.
אברהם בירנבאום: התקנות הללו נוגדות את סעיף 3 לחוק-יסוד: כבוד האדם וחירותו, שקובע כי אין פוגעים בקניינו של אדם.
אברהם בירנבאום: הן נוגדות את סעיף 1 לחוק-יסוד: חופש העיסוק.
אברהם בירנבאום: הן נוגדות את דיני החוזים.
אברהם בירנבאום: הן נוגדות את חוק המכר.
אברהם בירנבאום: ארגוני הסוחרים בישראל, אם חלילה יתקבלו התקנות ככתבן וכלשונן – ואנו יודעים לאן נושבת הרוח – יעתרו כנגדן לבג"ץ.
אברהם בירנבאום: משפט אחד לחבר הכנסת איתן כבל.
אברהם בירנבאום: שמענו לאחרונה שהגשת עתירה לבג"ץ, אבל לא עשית את המתבקש, את הנדרש.
אברהם בירנבאום: לא צירפת אף אחד מנציגי הקמעונאים, 80,000 הקמעונאים הקטנים, כמשיבים.
אברהם בירנבאום: על שולחן בית-המשפט – ובית-המשפט מביע את דעתו על סמך מה שמונח לפניו – הצגת תמונה מעוותת וחלקית בלבד.